b'\n_START_ARTICLE_\nRobert Falcon Scott\n_START_SECTION_\nBiografija\n_START_PARAGRAPH_\nBuvo tre\xc4\x8dias vaikas gausioje \xc5\xa1e\xc5\xa1i\xc5\xb3 vaik\xc5\xb3 \xc5\xa1eimoje. Roberto senelis ir d\xc4\x97d\xc4\x97s tarnavo Brit\xc5\xb3 kariniame j\xc5\xabr\xc5\xb3 laivyne ir Brit\xc5\xb3 Indijos kariuomen\xc4\x97je. T\xc4\x97vas vadovavo Plimuto alaus daryklai. Robertas iki devyneri\xc5\xb3 met\xc5\xb3 mok\xc4\x97si priva\xc4\x8diai \xc5\xa1eimoje, v\xc4\x97liau priva\xc4\x8dioje berniuk\xc5\xb3 mokykloje, o sulauk\xc4\x99s 13 met\xc5\xb3 \xc4\xafstojo \xc4\xaf karo j\xc5\xabr\xc5\xb3 mokykl\xc4\x85. 1888\xc2\xa0m. gavo jaunesniojo, o 1889\xc2\xa0m.\xc2\xa0\xe2\x80\x93 leitenanto laipsnius. Iki 1898\xc2\xa0m. tarnavo Brit\xc5\xb3 laivyne. _NEWLINE_Nuo 1901 m. iki 1904\xc2\xa0m. laivu Discovery tyrin\xc4\x97jo Antarktidos krantus ties Roso j\xc5\xabra. Ekspedicijos metu jos nariai \xc5\xbeiemojo Roso saloje; taip pat buvo atrastas Eduardo VII pusiasalis, tyrin\xc4\x97tas Roso \xc5\xa1elfinis ledynas, \xc4\xafvykdyta ekspedicija \xc4\xaf Antarktidos gilum\xc4\x85, Piet\xc5\xb3 a\xc5\xa1igalio link. Ekspedicijos metu, R. F. Skotas, kartu su kitais dviem brit\xc5\xb3 poliariniais tyrin\xc4\x97tojais E. H. \xc5\xa0akltonu ir E. A. Vilsonu, pasiek\xc4\x97 82\xc2\xb017\xe2\x80\xb2 piet\xc5\xb3 platumos ta\xc5\xa1k\xc4\x85 bei surinko daug mokslini\xc5\xb3 duomen\xc5\xb3 apie \xc5\xbeemyn\xc4\x85. Po pirmosios ekspedicijos \xc4\xaf Antarktid\xc4\x85 tapo nacionaliniu Jungtin\xc4\x97s Karalyst\xc4\x97s herojumi, buvo pakeltas \xc4\xaf kapitonus. 1908 m. susituok\xc4\x97 su Kathleen Bruce, o 1909 m. jiems gim\xc4\x97 vienintelis vaikas Peter Markham Scott. _NEWLINE_R. Skotas labiausiai pasaulyje i\xc5\xa1gars\xc4\x97jo antr\xc4\x85ja ekspedicija. 1910\xc2\xa0m. bir\xc5\xbeelio 1 d. Skotas su bendra\xc5\xbeygiais laivu Terra Nova i\xc5\xa1plauk\xc4\x97 i\xc5\xa1 Londono. Palei Afrikos ir Australijos krantus 1911\xc2\xa0m. sausio 4 d. pasiek\xc4\x97 Roso sal\xc4\x85. I\xc5\xa1 \xc4\x8dia ekspedicijos dalyviai poni\xc5\xb3 ir \xc5\xa1un\xc5\xb3 kinkiniais pasileido Piet\xc5\xb3 a\xc5\xa1igalio link. Ta\xc4\x8diau poniai nepateisino \xc4\xaf juos d\xc4\x97t\xc5\xb3 vil\xc4\x8di\xc5\xb3 ir didel\xc4\x99 kelio dal\xc4\xaf keliautojai tur\xc4\x97jo keliauti p\xc4\x97s\xc4\x8diomis. 1912\xc2\xa0m. sausio 17 d. Roberto Skoto ekspedicija pasiek\xc4\x97 Piet\xc5\xb3 poli\xc5\xb3, ta\xc4\x8diau tai padar\xc4\x97 m\xc4\x97nesiu v\xc4\x97liau nei Roaldas Amundsenas. Gr\xc4\xaf\xc5\xbetant, labai pablog\xc4\x97jo oro s\xc4\x85lygos (nukrito temperat\xc5\xabra, prasid\xc4\x97jo p\xc5\xabgos), tod\xc4\x97l ekspedicijos dalyviai kent\xc4\x97jo nuo bado ir nu\xc5\xa1alim\xc5\xb3. Galiausiai visi ekspedicijos dalyviai, tarp j\xc5\xb3 ir R. Skotas, \xc5\xbeuvo. 1912\xc2\xa0m. lapkri\xc4\x8dio 12 d. buvo rasti su\xc5\xa1al\xc4\x99 ekspedicijos dalyvi\xc5\xb3 k\xc5\xabnai, vos 18 kilometr\xc5\xb3 nuo maisto sand\xc4\x97lio. Antarktyje supiltas kapas, kuriame palaidotas Skotas ir kiti \xc5\xbeuv\xc4\x99 bendra\xc5\xbeygiai. Ant kapo u\xc5\xbera\xc5\xa1yti \xc5\xa1ie \xc5\xbeod\xc5\xbeiai: \xe2\x80\x9eKovoti ir ie\xc5\xa1koti, rasti ir nepasiduoti\xe2\x80\x9c. Skoto ekspedicija da\xc5\xbenai vadinama \xe2\x80\x9eSiaubingiausia kelione pasaulyje\xe2\x80\x9c.\n_START_SECTION_\nAtminimo \xc4\xafam\xc5\xbeinimas\n_START_PARAGRAPH_\nRoberto Skoto garbei pavadinta Skoto sala Ramiajame vandenyne (Antarktyje), Skoto kalnai ir Skoto ledynas Antarktidoje, krateris M\xc4\x97nulio piet\xc5\xb3 a\xc5\xa1igalyje.'